“โกลเบล็ก” แนะช้อป 5 หุ้นรับอานิสงส์ประมูล 5G ลุ้นคว้างานติดตั้งอุปกรณ์
“โกลเบล็ก” แนะช้อป 5 หุ้นรับอานิสงส์ประมูล 5G ลุ้นคว้างานติดตั้งอุปกรณ์
“โกลเบล็ก” แนะช้อป 5 หุ้นรับอานิสงส์ประมูล 5G ลุ้นคว้างานติดตั้งอุปกรณ์
18 ก.พ. 2563

นางสาว วิลาสินี บุญมาสูงทรง ผู้อำนวยการฝ่ายวิจัย บริษัทหลักทรัพย์ โกลเบล็ก จำกัด หรือ GBS ประเมินทิศทางตลาดหุ้นไทยว่า ยังคงแกว่งตัวผันผวน โดยนักลงทุนยังคงวิตกเกี่ยวกับผลกระทบทางเศรษฐกิจโลกจากไวรัสโควิด-19 หลังคาดว่าเศรษฐกิจจีนจะขยายตัวในอัตราต่ำสุดในไตรมาส 1/2563 แม้ว่าจีนเตรียมใช้มาตรการสนับสนุนทางการเงินรับมือผลกระทบจากไวรัส Covid-19 ไว้แล้วก็ตาม และในส่วนของไทยเองทางกระทรวงการคลังและธนาคารแห่งประเทศไทยได้เตรียมมาตรการกระตุ้นเศรษฐกิจโดยออกแพ็กเกจชุดใหญ่ปลายเดือนมีนาคมนี้ เพื่ออุ้มธุรกิจท่องเที่ยวจากผลกระทบไวรัส  Covid-19 ระบาดก็ตาม
อย่างไรก็ตามสถานการณ์ทางการเมืองก็ยังมีความไม่แน่นอนจากศาลรัฐธรรมนูญ จะวินิจฉัยยุบหรือไม่ยุบพรรคอนาคตใหม่ในวันที่ 21 ก.พ.นี้ที่ส่งผลต่อความเชื่อมั่นการลงทุนอีกระดับหนึ่ง และล่าสุดสภาพัฒน์รายงาน GDP ไตรมาส 4/2562 โต 1.6% ต่ำสุดรอบ 21 ไตรมาส ทั้งปี 2562 โต 2.4% และลดคาดการณ์ GDP ปี 2563 เหลือโต 1.5-2.5% จากเดิมคาด 2.7-3.7% ขณะที่ญี่ปุ่นเปิดเผย GDPไตรมาส 4/2562 หดตัว 6.3% ซึ่งเป็นการหดตัวมากที่สุดนับตั้งแต่ไตรมาส 2 ปี 2557 และมากกว่าที่นักวิเคราะห์คาดว่าจะหดตัวราว 3.7%
ดังนั้นแนะนำกลยุทธ์การลงทุนหุ้นได้รับประโยชน์จากการประมูล 5G ที่เปิดประมูลไปเมื่อวันที่ 16 ก.พ. ที่ผ่านมา เช่น SAMART, INSET, ITEL และ ALT ซึ่งได้ประโยชน์ในฐานะเป็นผู้รับเหมาช่วงจากโอเปอเรเตอร์รายใหญ่ด้านงานวางระบบไม่มีความจำเป็นต้องลงทุนสูงมากในการเข้าประมูลสัมปทานเอง โดยให้กรอบการเคลื่อนไหวของดัชนี 1,510-1,540 จุด
ส่วนราคาทองคำ นายณัฐวุฒิ วงศ์เยาวรักษ์ ผู้อำนวยการฝ่ายวิจัย บล.โกลเบล็ก กล่าวว่า คาดราคาทองคำในสัปดาห์นี้ เคลื่อนไหวในกรอบ 1,570-1,590 ดอลลาร์ หรือ 23,140 – 23,460 บาทต่อทองคำ โดยได้แรงหนุนจากความวิตกกังวลเกี่ยวกับผลกระทบทางเศรษฐกิจจากการแพร่ระบาดของไวรัสโควิด-19 ซึ่งทำให้นักลงทุนหันไปลงทุนในสินทรัพย์ปลอดภัยมากขึ้น  นอกจากนี้กองทุน SPDR ยังเข้าซื้อทองคำในสัปดาห์ที่แล้วกว่า 1.76 ตัน